कौशाम्बी की सरसवां और चायल ब्लाक प्रमुख ने अविश्वास की सुगबुगाहट होने पर इस्तीफा दे दिया था। जबकि कौशाम्बी के प्रमुख शैलेंद्र कुमार को अविश्वास होने पर कुर्सी छोड़नी पड़ी थी। अब इन तीनों सीटों पर चार जनवरी को उपचुनाव होना है। इनमें से सरसवां सीट पर सुभाष सिंह पटेल और चायल में सपा अमित उर्फ सोनू को अपना प्रत्याशी घोषित कर रखा है। माना जा रहा था कि दोनों सीट पर सपा आसानी से प्रमुख की कुर्सी बसपा से छीन लेगी। लेकिन, जिला पंचायत अध्यक्ष चुनाव में बसपाइयों ने सपा को चारों खाने चित्त कर दिया है। जिला पंचायत अध्यक्ष की कुर्सी बचाने के बाद बसपाई अब प्रमुख के उपचुनाव में भी दम दिखाने की कवायद में जुट गए हैं। चर्चा है कि सरसवां ब्लाक प्रमुख के उप चुनाव में सेंगरहा गांव के बीडीसी सदस्य सत्य प्रकाश को आगे करके बसपा नेता क्षेत्र पंचायत सदस्यों से संपर्क साधना शुरू कर दिए हैं। इसी तरह से चायल सीट पर भी वंदना यादव सपा प्रत्याशी अमित सिंह के खिलाफ ताल ठोंकने की तैयारी में है। जलालपुर साना (महराज का पुरा) गांव की बीडीसी सदस्य वंदना को निवर्तमान प्रमुख और बसपा नेता दिलीप पाल समेत अन्य सभी विपक्षियों का समर्थन हासिल है। वहीं कौशाम्बी ब्लाक में प्रमुख की कुर्सी हथियाने में अपना दल अपना दमखम दिखा रहा है। ब्लाक प्रमुख कौशाम्बी शैलेंद्र कुमार के खिलाफ अविश्वास भी अपना दल के नेता शशिभूषण द्विवेदी उर्फ बालम महराज ने अपने समर्थक बीडीसी सदस्यों के माध्यम से पारित कराया था।